“บัวหลวง” จัดหนักอัพเป้า JMT แตะ 37.50 บ. พร้อมปรับกำไรปี 63-64 เพิ่ม
"บัวหลวง" จัดหนักอัพเป้า JMT แตะ 37.50 บ. พร้อมปรับกำไรปี 63-64 เพิ่ม
30 ก.ย. 2563

บริษัทหลักทรัพย์บัวหลวง จำกัด (มหาชน) หรือ บล.บัวหลวง ระบุในบทวิเคราะห์ แนะนำ “ซื้อ” หุ้นบริษัท เจ เอ็ม ที เน็ทเวอร์ค เซอร์วิสเซ็ส จำกัด (มหาชน) หรือ JMT พร้อมปรับราคาเป้าหมายขึ้นจาก 34.50 บาทเป็น 37.50 บาท
อีกทั้งได้ปรับเพิ่มประมาณการกำไรของ JMT ขึ้น 6.7% สำหรับปี 2563 มาอยู่ที่ 981 ล้านบาท และ 16% สำหรับปี 2564 มาอยู่ที่ 1.36 พันล้านบาท เนื่องจากการคาดการณ์ซื้อหนี้เสียเข้า โดยคาดว่าในปี 2563 อยู่ที่ 5.4 พันล้านบาท เพิ่มขึ้น 61% เมื่อเทียบจากปีก่อน การคาดการณ์การเติบโตของสินเชื่อจากการซื้อหนี้สูงขึ้นจาก 42% มาอยู่ที่ 53% ในปี 2563 และจาก 20% มาอยู่ที่ 32% ในปี 2564
ขณะที่ครึ่งปีแรกสินเชื่อการซื้อหนี้ของ JMT เพิ่มขึ้น 33% เมื่อเทียบจากปีก่อน และ 16% เมื่อเทียบจากไตรมาสก่อน มาอยู่ที่ 8.7 พันล้านบาท ดังนั้นจึงปรับเพิ่มประมาณการณ์การเติบโตสินเชื่อการเข้าซื้อหนี้ปี 2563 จาก 42% มาอยู่ที่ 53% กิจการมีเป้างบประมาณในปี 2563 สำหรับการเข้าซื้อหนี้ NPLs ที่มีหลักประกันและไม่มีหลักประกันอยู่ที่ 6 พันล้านบาท สูงขึ้น 76% เมื่อเทียบจากปีก่อน จาก 3.4 พันล้านบาทในปี 2562 และในปี 2563 จัดสรรอยู่ที่ 4.5 พันล้านบาท เนื่องจาการคาดการณ์อุปทานหนี้เสียเพิ่มขึ้นก้าวกระโดดในช่วงครึ่งปีหลังปี 2563
ทั้งนี้ได้ปรับเพิ่มคาดการณ์การเข้าซื้อของ JMT ของปี 2563 จาก 4.5 พันล้านบาท มาอยู่ที่ 5.4 พันล้านบาท หลังจากการซื้อหนี้เสียในช่วงครึ่งปีแรกปี 2563 อยู่ที่ 2 พันล้านบาท ผู้บริหารประมาณการว่าส่วนลดมูลค่าทางบัญชี 30.40% สำหรับหนี้ NPLs ที่มีหลักประกันไว้ และส่วนลด 95-97% สำหรับหนี้ NPLs ที่ไม่มีหลักประกัน หากบริษัทบรรลุเป้าหมายการเข้าซื้อหนี้เสียอยู่ที่ 6 พันล้านบาท จึงเป็นโอกาสในการอัพไซด์การประมาณการของบล.บัวหลวง โดยประมาณการเชิงอนุรักษ์นิยมว่า ROI ในปี 2563 จากหนี้เสียที่ 25.5% ลดลงจาก 29.29% ในปีที่ผ่านมา และ 28.8% ในช่วงครึ่งแรกปี 2563 (เนื่องจากผลตอบแทนจากสินเชื่อที่มีประกันโดยปกติต่ำกว่าผลตอบแทนของสินเชื่อที่ไม่มีการรับประกัน)
ด้านของการตามหนี้หลังจากมีการคลายล๊อคดาวน์คาดจะเห็นสัญญาณการตามหนี้ที่ดีขึ้น นอกจากนี้ยังมองว่ายังมีอัพไซด์จากประมาณการกำไรจากการเข้าซื้อกิจการ ซึ่งมีการออก PP เตรียมรอไว้สำหรับการ Swap หุ้น โดยคาด ROI จะมากกว่า 20% มองว่าปีหน้าการเติบโตของกำไรจะมากกว่าผลกระทบของ Dilution effect ที่เกิดขึ้นจากการแปลง JMT-W3